Dit is ’n enorme prestasie dat Suid-Afrika in staat is om ’n jaar nadat die pandemie hier uitgebreek het binnekort met inentings te kan begin.
So het dr. Zweli Mkhize, minister van gesondheid, Woensdag op ’n webinaar oor die eerste fase van die regering se inentingsprogram gesê.
In Suid-Afrika sal die entstowwe vir 14 dae aan tegniese toetse onderwerp word voordat die eerste inentings begin.
Die entstof moet teen 2 °C tot 6 °C geberg word en kan ligte tot me­dium- newe-effekte veroorsaak wat gewoonlik binne ’n paar dae verdwyn. Die newe-effekte sluit in hoofpyn, koue rillings, naarheid en moegheid.
“Die entstowwe gaan ook nie jou DNS verander nie. Die entstof lewer ’n reeks opdragte wat ’n respons deur jou immuunstelsel veroorsaak.”
Dr. Boitumelo Semete-Makokotlela, uitvoerende hoof van Sahpra, sê hulle het ’n art. 21-proses gebruik om die entstowwe van die SII goed te keur.
Slegs 7,1 miljoen is deel van mediese fondse wat vir hul lede se inentings moet betaal. Die regering sal vir die res betaal, hoewel die private sektor die koste sal help subsidieer.